በግብርና ናሙና ጥናቱ ከ68 ሺ በላይ አርሶአደሮች ይካተታሉ
አዲስ አበባ፤ ሐምሌ 30/2005 (ዋኢማ) – በ2006 በጀት ዓመት በግብርናው ዘርፍ በሚካሄደው የግብርና ናሙና ጥናት በመላው ሃገሪቱ ከ68 ሺ በላይ አርሶአደሮች እንደሚካተቱ የማእከላዊ ስታስቲክስ ኤጀንሲ ገለጸ።በኤጀንሲው የግብርና፣የተፈጥሮ ሃብትና አከባቢ ስታስቲክስ ዳይሬክተር አቶ ሃበክርስቶስ በየነ እንደገለጹት በ2006 በዋና መኽር ሰብል ትንበያ ፣የድህረ ሰብልና የቤተሰብ እንስሳት ቆጠራ ጥናት ለማካሄድ 68 ሺ 700 አርሶአደሮች ይካተታሉ።ኤጀንሲው በመላው ሃገሪቱ ለሚያካሂደው ጥራት ያለው፣አስተማማኝና ወቅታዊ መረጃን ለሚመለካታቸው አካላት የናሙና ጥናት ለማቅረብ   የሚያስፈልጉ የሰው ሃይልና የሎጂስቲክስ ዝግጅት ሙሉ በሙሉ መጠናቀቁን ተናግረዋል።በናሙና ጥናቱ ላይም ከ2 ሺ በላይ የመረጃ ሰብሳቢዎች፣800 የመስክ ተቆጣጣሪዎችና 250 ከፍተኛ የስታስቲክስ ባለሙያዎች እንዲሁም ዘመናዊ ቴክኖሎጂዎች መዘጋጀታቸውንም ገልጸዋል።ኤጀንሲው በሚያካሂደው የናሙና ጥናት ላይ ከዚህ በፊት በጥናት ውስጥ ተካትተው የማያውቁና ያልተዳሰሱ የጥናት መስኮችን ጨምሮ በግብርናው ዘርፍ ያለው ስኬትና አጠቃላይ ሁኔታ ምን እንደሚመሰል እንደሚጠናም ዳይሬክተሩ ተናግረዋል።በጥናቱ  ላይ የአርሶአደሮችን ማደበሪያ አጠቃቀም መጠን፣የእንሰት ተክል ብዛት፣የመስኖ ተጠቃሚ አርሶአደሮች ብዛትና በግብርናው ዘርፍ የሴቶች ተሳትፎ በጥናቱ ትኩረት ይሰጣቸዋል።እንደ ኢዜአ ዘገባ ከመስከረም እስከ  ሰኔ አጋማሽ 2006 የሚካሄደው የግብርና ናሙና ጥናት ለእድገትና ትራንስፎርሜሽን እቅዱ ስኬት በግብአትነት እደሚያገለግልም ተጠቁሟል፡፡